|  |
| --- |
| Liikenne- ja viestintäministeriö |
|  |
| PL 31 |
| 00023 VALTIONEUVOSTO |

Viite: Liikenne- ja viestintäministeriön lausuntopyyntö 21.2.2018 dnro LVM/1770/03/2016

**LAUSUNTO** Liikenne- ja viestintäministeriö on pyytänyt eduskunnan oikeusasiamieheltä lausuntoa luonnoksesta hallituksen esitykseksi laiksi maantielain ja eräiden muiden lakien muuttamisesta.

Olen antanut 31.8.2017 liikenne- ja viestintäministeriölle lausunnon luonnoksesta hallituksen esitykseksi maantielain muuttamisesta. Uudistan lausunnossani esitetyn siltä osin kuin siinä esitettyä ei ole otettu huomioon. Maantielain osalta esitän esitysluonnoksesta vielä seuraavat huomiot.

*15 d § Menettely suunnitelmia valmisteltaessa*

Esitysluonnoksen 15 d §:ssä säädettäisiin menettelystä, jota noudatettaisiin valtakunnallista liikennejärjestelmäsuunnitelmaa ja maakunnan liikennejärjestelmäsuunnitelmaa valmisteltaessa. Pykälän 4 momentin mukaan suunnitelman valmistelusta vastaavan on lisäksi varattava muille kuin 1 ja 2 momentissa mainituille tahoille mahdollisuus tutustua 1 ja 2 momentissa tarkoitettuihin suunnitelmaluonnoksiin sekä esittää niistä mielipiteensä. Mahdollisuus varataan tiedottamalla asiasta yleisessä tietoverkossa. Mielipiteiden esittämiselle on varattava aikaa vähintään 30 päivää. Hyväksytystä suunnitelmasta perusteluineen sekä siitä, miten lausunnot ja mielipiteet on otettu huomioon, on tiedotettava yleisessä tietoverkossa.

Pykälän yksityiskohtaisten perustelujen mukaan 4 momentissa säädettäisiin kansalaisten ja muiden kuin edellä mainittujen toimijoiden vaikutusmahdollisuuksien turvaamiseksi, että suunnitelmasta vastaavan olisi varattava muille kuin 1 ja 2 momentissa mainituille tahoille mahdollisuus tutustua luonnokseen ja esittää siitä mielipiteensä. Tiedottamisella yleisessä tietoverkossa tarkoitettaisiin muun muassa ilmoituksia ja tiedotteita viranomaisten internet-sivuilla ja muilla kanavilla.

Perustuslain 20 §:n 2 momentin mukaan julkisen vallan on pyrittävä turvaamaan jokaiselle mahdollisuus vaikuttaa elinympäristöään koskevaan päätöksentekoon. Tiedottaminen asiasta ainoastaan yleisessä tietoverkossa ei aina ole perustuslain kannalta riittävää niiden henkilöiden tiedonsaannin ja vaikutusmahdollisuuksien turvaamiseksi, joilla ei ole käytössään omaa tietokonetta ja internet-yhteyttä.

Esitysluonnoksesta ei ilmene, oliko asiaa valmisteltaessa harkittu, että asiasta tiedottamiseen sovellettaisiin esitysluonnoksen 108 §:n säännöstä kuuluttamisesta. Sen mukaan milloin tämän lain tai sen nojalla on julkaistava kuulutus, määräys, kielto tai muu asia yleisesti tiedoksi eikä tiedoksi antamisen tavasta ole erikseen säädetty, toimivaltainen viranomainen saattaa asian tiedoksi julkisesti kuuluttamalla vähintään 30 päivän ajan siten kuin hallintolain 62 a §:ssä säädetään.

Ehdotus 62 a §:n lisäämisestä hallintolakiin sisältyy samanaikaisesti lausunnolla olevaan, oikeusministeriössä valmisteltuun luonnokseen hallituksen esitykseksi julkisista kuulutuksista annetun lain kumoamiseksi sekä eräiksi siihen liittyviksi laeiksi. Säännöksen mukaan kuulutus ja kuulutettavat asiakirjat julkaistaisiin yleisessä tietoverkossa viranomaisen verkkosivuilla. Tarpeen vaatiessa kuulutus julkaistaisiin myös asian vaikutusalueen sanomalehdessä tai muulla viranomaisen päättämällä tavalla.

Pykälän perustelujen mukaan tarve julkaista ilmoitus sanomalehdessä tai muulla viranomaisen päättämällä tavalla voisi johtua muun muassa viranomaisen harkitsemasta laajemmasta tiedonsaantitarpeesta. Perustelujen mukaan kuuluttamistapaa valitessa viranomaisen on huomioitava tiedonsaantitarve ja asiakaslähtöisyys. Kuuluttamisen laajuus jäisi viranomaisen harkintaan.

*15 p § Oikeus saada tietoja*

Esitysluonnoksen 15 p §:n 1 momentin mukaan tienpitäjällä ja maakunnalla on oikeus saada toisiltaan, muulta viranomaiselta sekä niiden puolesta sopimuksella määriteltyä tehtävää hoitavalta yksityiseltä palveluntarjoajalta maksutta ja salassapitosäännösten estämättä tiedot, jotka ovat välttämättömiä tienpitäjälle ja maakunnalle tässä laissa säädettyjen tehtävien hoitamiseksi.

Esitysluonnoksen perusteluissa todetaan kuitenkin, että pykälässä säädettäisiin tienpidon vastuutahojen oikeudesta saada tietoja toisiltaan. Tienpitäjällä olisi oikeus saada maakunnalta, tienpitoalueelta ja palvelun tuottajalta maksutta ja salassapitosäännösten estämättä niiden hallussa olevia tietoja, jotka ovat tienpitäjälle tässä laissa säädettyjen tehtävien vuoksi välttämättömiä eikä tietoja ole saatavissa julkisista tietolähteistä. Tienpitäjän tietotarve voisi liittyä esimerkiksi tienpidon lupatehtävien hoitamiseen ja alueellisten olosuhteiden selvittämiseen niihin liittyen. Maakunnalla ja tienpitoalueella olisi vastaavat oikeudet saada tietoja tienpitäjältä ja toisiltaan.

Pykälän teksti ja perustelut eivät vastaa täysin toisiaan. Pykäläehdotuksen mukaan tienpitäjällä ja maakunnalla olisi oikeus saada tietoja muulta viranomaiselta.

Tietojensaantioikeus on rajattu välttämättömiin tietoihin. Säännöksestä ei kuitenkaan ilmene riittävän yksilöidysti ne tehtävät, joiden hoitamiseksi tienpitäjällä ja maakunnalla olisi säännöksessä tarkoitettu tietojensaantioikeus. Yksityiskohtaisissa perusteluissa mainitut tehtävien tarkennukset olisi tarpeen kirjata lakiin.

Apulaisoikeusasiamies Maija Sakslin

Vanhempi oikeusasiamiehensihteeri Mirja Tamminen